Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: kértük, hogy a 191/1996. (XII. 17.) Korm. rendelet 18. §-ában
Paragraph Index: 1317

kértük, hogy a 191/1996. (XII. 17.) Korm. rendelet 18. §-ában megfogalmazott képzési és továbbképzési feladatok ellátása során helyezzenek különös hangsúlyt arra, hogy a közigazgatásban dolgozók a jogszabályoknak megfelelően biztosítsák a nemzeti és etnikai kisebbségek jogainak gyakorlását. A fővárosi, illetve megyei közigazgatási hivatalok vezetői kivétel nélkül elfogadták a nekik címzett ajánlást. Az abban foglaltak megvalósítását fontosnak és időszerűnek tartották, és ígéretet tettek arra, hogy a kisebbségi önkormányzati választások után programokat dolgoznak ki a kisebbségi önkormányzati képviselők szakmai továbbképzése érdekében. A hivatalok vezetői egyben tájékoztatást adtak az elmúlt időszakban szervezett képzési programjaikról. 7.2. Szakmai egyeztetés az oktatási vizsgálatról A művelődési és közoktatási minisztériummal elkezdődött egy szakmai konzultáció a vizsgálatban ismertetett kérdésekről. A megbeszéléseket sikeresnek minősítettük, mert eloszlattuk a félreértéseket. A munkakapcsolat folytatódott az országgyűlési választások után is. Az új oktatási miniszter biztosította a kisebbségi biztost arról, hogy a közoktatási jogszabályok felülvizsgálata kapcsán számít észrevételeire. E felkérés nyomán — elsősorban a vizsgálatunk tapasztalataira támaszkodva — megfogalmaztunk egy problémakatalógust. Ebben a következőket rögzítettük: — Szükségesnek tartanánk annak a kérdésnek a vizsgálatát, hogy a létrejövő új közoktatási rendszer lehetővé teszi-e a kisebbségi törvényben deklarált célok, különösen az identitás megőrzésének és továbbadásának megvalósítását, valamint az asszimilációs folyamat esetleges megállítását. A vizsgálat eredményétől függően lehetne elvégezni a közoktatásra vonatkozó jogszabályok kisebbségi szempontú felülvizsgálatát. — A cigány tanulók óvodai nevelésével kapcsolatban mindössze azt állapítottuk meg, hogy ezeknek a gyerekeknek az iskolai sikertelenségében kétségtelenül szerepet játszik az a tény, hogy igen nagy számban nem vesznek részt az óvodai nevelésben. Egyik kezdeményezésünk arra irányul, hogy a tárca vizsgáltassa meg ennek okait és dolgozzon ki hosszú távú intézkedéseket a helyzet megváltoztatására. — A cigány gyerekek iskolai oktatása kapcsán feltétlenül fontosnak tartjuk megvizsgálni azt a kérdést, hogy vajon elegendő-e a felzárkóztató program lehetőségének biztosítása számukra. Ez ugyanis azt sugallja, hogy a cigány gyerekeket eleve fel kell zárkóztatni, és nincs lehetőség — a többi kisebbséghez hasonlóan — identitásmegőrző, anyanyelvhasználatot biztosító más módszer bevezetésére. — Az iskolai oktatás kapcsán egyik legfontosabb megállapításunk, hogy a kisebbségi oktatás megszervezésében szerepet játszó szervezetek (iskola, települési és kisebbségi önkormányzatok), valamint a szülők nem rendelkeznek elegendő információval jogaikat és kötelezettségeiket illetően, ezért elengedhetetlennek tartjuk a folyamatos tájékoztatást, felkészítést, képzést a kommunikációs eszközök széles körű felhasználásával. — E kérdéskörhöz szorosan kapcsolódik a kisebbségi önkormányzatok egyetértési joga a kisebbségi oktatást érintő kérdésekben. Véleményünk az, hogy a közoktatási törvény számos esetben konkrétabb, mint maga a kisebbségi törvény, ugyanakkor hiányzik az a mechanizmus, amely lehetővé tenné a konfliktus feloldását azokban az esetekben, amikor a kisebbségi önkormányzat nem ért egyet valamely döntéssel. Nem feltétlenül a közoktatási törvényben kellene e kérdést szabályozni, az önkormányzatokról szóló törvény is tartalmazhat ilyen rendelkezést. A megoldást azonban feltétlenül meg kell találni, hiszen ennek hiányában a kisebbségi önkormányzatok egyetértési joga puszta deklaráció marad. — Külön említést érdemelnek a kisebbségi oktatás finanszírozását érintő kérdések. A közoktatási törvény „más célra fel nem használhatónak” nevezi a kisebbségi normatívát, ám a célszerű felhasználás egyetlen garanciája jelenleg a kisebbségi önkormányzatok egyetértési joga. A fentiek miatt azonban nem minden esetben érik el a kisebbségi önkormányzatok a támogatások megfelelő felhasználását. — A problémákra részben megoldást jelenthet a Kotv.

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes